CELEX: 32022D1242
Language: sk
Date: 2022-07-18 00:00:00
Title: Rozhodnutie Rady (EÚ) 2022/1242 z 18. júla 2022, ktorým sa mení rokovací poriadok Rady

19.7.2022   
               
               
                  SK
               
               
                  Úradný vestník Európskej únie
               
               
                  L 190/137
               
            
         ROZHODNUTIE RADY (EÚ) 2022/1242
         z 18. júla 2022,
         ktorým sa mení rokovací poriadok Rady
         RADA EURÓPSKEJ ÚNIE,
         so zreteľom na Zmluvu o Európskej únii,
         so zreteľom na Zmluvu o fungovaní Európskej únie, a najmä na jej článok 240 ods. 3,
         keďže:
         
                     (1)
                  
                  
                     V článku 12 ods. 1 prvom pododseku rokovacieho poriadku Rady (1) sa stanovuje, že akty Rady o naliehavej záležitosti sa môžu prijímať písomným hlasovaním, ak Rada alebo Výbor stálych predstaviteľov vlád členských štátov (ďalej len „Coreper“) jednomyseľne rozhodne o použití tohto postupu.
                  
               
                     (2)
                  
                  
                     S cieľom zabezpečiť kontinuitu rozhodovania Rady za výnimočných okolností spôsobených pandémiou COVID-19, pre ktoré Rada nemohla riadne zasadať, prijala Rada rozhodnutie (EÚ) 2020/430 (2), ktorým sa zaviedla dočasná obnoviteľná výnimka z článku 12 ods. 1 prvého pododseku rokovacieho poriadku Rady, pokiaľ ide o rozhodnutia o použití bežného písomného postupu, ak tieto rozhodnutia prijíma Coreper. Počas obdobia uplatňovania rozhodnutia (EÚ) 2020/430 sa rozhodnutia Coreperu o použití bežného písomného postupu mali prijímať v súlade s úpravou hlasovania vzťahujúcou sa na prijatie dotknutého aktu Rady. Rada uvedenú výnimku predĺžila dvanásťkrát z dôvodu pokračujúcich výnimočných okolností spôsobených pandémiou COVID-19. Platnosť posledného predĺženia zavedeného rozhodnutím Rady (EÚ) 2022/321 (3) uplynula 30. júna 2022.
                  
               
                     (3)
                  
                  
                     Bez ohľadu na zlepšenie celkovej situácie súvisiacej s pandémiou COVID-19, využitie výnimky z článku 12 ods. 1 prvého pododseku rokovacieho poriadku Rady počas uplynulých dvoch rokov a nedávne medzinárodné udalosti, ktoré si vyžadovali bezodkladné opatrenia, dokazujú, že je dôležité, aby Rada mohla takýto nástroj využívať aj v budúcnosti.
                  
               
                     (4)
                  
                  
                     Na základe skúseností získaných pri úspešnom zaistení kontinuity rozhodovacieho procesu Rady počas pandémie COVID-19 efektívnym spôsobom a vzhľadom na to, že je veľmi pravdepodobné, že sa v budúcnosti vyskytnú situácie vyžadujúce si bezodkladné opatrenia, a v súlade s úlohou Coreperu pripravovať prácu v Rade a zabezpečovať súlad politík a činností Únie je preto vhodné stanoviť, že rozhodnutia o použití bežného písomného postupu, ktoré prijíma Coreper, by sa mali prijímať v súlade s úpravou hlasovania vzťahujúcou sa na prijatie dotknutého aktu Rady.
                  
               
                     (5)
                  
                  
                     Bežný písomný postup, o ktorého použití rozhoduje Coreper, by sa mal používať len v prípadoch, ktoré si vyžadujú bezodkladné opatrenia, a mala by mu vždy predchádzať dôkladná príprava v rámci Coreperu, aby sa okrem iného v čo najväčšej miere zaistila vnútroštátna koordinácia, transparentnosť voči verejnosti a zapojenie národných parlamentov v súlade s postupmi členských štátov.
                  
               
                     (6)
                  
                  
                     Rokovací poriadok Rady by sa mal preto v súlade s článkom 240 ods. 3 Zmluvy o fungovaní Európskej únie (ZFEÚ) zmeniť.
                  
               
                     (7)
                  
                  
                     V súlade s článkom 106a Zmluvy o založení Európskeho spoločenstva pre atómovú energiu sa článok 240 ZFEÚ uplatňuje na Európske spoločenstvo pre atómovú energiu,
                  
               PRIJALA TOTO ROZHODNUTIE:
         
            Článok 1
            V článku 12 ods. 1 rokovacieho poriadku Rady sa prvý pododsek nahrádza takto:
            
               „Akty Rady o naliehavej záležitosti sa môžu prijímať písomným hlasovaním, ak Rada jednomyseľne rozhodne o použití tohto postupu alebo ak Coreper rozhodne o použití tohto postupu v súlade s úpravou hlasovania vzťahujúcou sa na prijatie dotknutého aktu Rady. Za osobitných okolností môže použitie tohto postupu navrhnúť aj predseda; v takom prípade sa písomné hlasovanie môže použiť, ak s týmto postupom súhlasia všetci členovia Rady.“.
            
         
         
            Článok 2
            Toto rozhodnutie nadobúda účinnosť dňom jeho prijatia.
            Uverejní sa v Úradnom vestníku Európskej únie.
         
         
            V Bruseli 18. júla 2022
            
               
                  Za Radu
               
               
                  predseda
               
               J. BORRELL FONTELLES
            
         
         
            (1)  Rozhodnutie Rady 2009/937/EÚ z 1. decembra 2009, ktorým sa prijíma rokovací poriadok Rady (Ú. v. EÚ L 325, 11.12.2009, s. 35).
         
            (2)  Rozhodnutie Rady (EÚ) 2020/430 z 23. marca 2020 o dočasnej výnimke z rokovacieho poriadku Rady vzhľadom na problémy s cestovaním spôsobené pandémiou COVID-19 v Únii (Ú. v. EÚ L 88I, 24.3.2020, s. 1).
         
            (3)  Rozhodnutie Rady (EÚ) 2022/321 z 24. februára 2022, ktorým sa ďalej predlžuje dočasná výnimka z rokovacieho poriadku Rady zavedená rozhodnutím (EÚ) 2020/430 vzhľadom na problémy s cestovaním spôsobené pandémiou COVID-19 v Únii (Ú. v. EÚ L 55, 28.2.2022, s. 45).